text: Endelig kom sommeren til Vestkysten
  20 juli 2016 kl. 14.26
  Sommeren er onsdag tilbage efter en hel måned med regn og grå skyer. Ved Vejers Strand var sandet fyldt op af biler og glade sommergæster.
  
  Vi har ikke set ret meget til sommeren siden den seneste måned - men i dag nåede temperaturerne for første gang i tre uger op over 25 grader  - altså en "rigtig" dansk sommerdag, og ved  Vejers Strand lokkede det gode vejr også adskillige mennesker i badetøjet.
  Livredder Line Møller Pedersen så midt på dagen frem til en travl dag på stranden.
  - Der er meget at holde øje med, når der er så mange biler, fortæller hun til TV SYD.
  - Vi må håbe, der ikke sker noget. Og det prøver vi også at forebygge. Man skal være opmærksom på fralandsvinden i dag og passe på med flydering, der kan drive udad, hvis man ikke har kontrol over den, fortæller Line, der også opfordrer forældre til at holde et ekstra øje på deres børn, der hurtigt kan blive væk i folkemængden.
  Se hendes gode råd i videoen herunder.
  
  